text: Бербатов вкара на Коледа, но "Фулъм" завърши 1:1 срещу "Саутхемптън" - Телевизия Европа
  Бербатов вкара на Коледа, но...
  Бербатов вкара на Коледа, но "Фулъм" завърши 1:1 срещу "Саутхемптън"
  Димитър Бербатов вкара единственото попадение за "Фулъм" при равенството 1:1 у дома срещу "Саутхемптън" в 19-ия кръг на Висшата лига, който се игра на така наречения "Боксинг дей". Бербатов започна като титуляр за лондончаните и игра като втори нападател в състава на Мартин Йол, изтеглен зад Уго Родайега.
  Още в 8-ата минута вратарят на светците Келвин Дейвис не се намеси убедително при центриране отдясно и изби с ръка топката право в краката на Бербатов, който от няколко метра с лекота я прати в мрежата на гостите за 1:0, какъвто се запази резултатът и след края на първото полувреме.
  След попадението българинът свали фланелката си, под която имаше друга тениска с надпис – "Запазете спокойствие и ми подайте топката". Това беше шесто негово от началото на сезона в английското първенство и първо в последните му седем мача.
  В 84-ата минута "Саутхемптън", който беше по-добър след почивката, получи правото да бие дузпа, след като Крис Беърд игра с ръка в наказателното си поле след корнер. Рики Ламбърт стреля мощно от бялата точка и вкара за 1:1, въпреки че Марк Шварцер успя да докосне топката.
  В следващата атака австралиецът едва успя да предотврати второ попадение за гостите, а след последния съдийски сигнал нервите на част от феновете на "Фулъм" не издържаха и те освиркаха тима.
  "Фулъм" вече има 21 точки, докато "Саутхемптън" е с 16, като и двата тима са в долната половина на таблицата.